
A kompetencia meghatározása
A kompetencia hétköznapi, a mindennapokban gyakran használt jelentése olvasható a Magyar értelmező kéziszótárban (2002. 752. o.): a kompetencia illetékesség, hatáskör – valaki kompetenciával bír adott területen, kompetens valamiben. Ehhez hasonló az Idegen szavak és kifejezések kéziszótárának (1996. 225. o.) két meghatározása: a kompetencia az egyén tevékenysége, annak különböző aspektusai alapján illetékességet, jogosultságot és szakértelmet jelent – viszonyt egyén és tevékenység között. A kéziszótár harmadik meghatározása a nyelvtanhoz fűződik: anyanyelvi rendszer, grammatikai szabályok és azok ismerete. 
Csapó Benő (2004) szerint a kompetencia pszichológiailag meghatározott rendszer, ami által a személyiség fejlődésének lehetőségei nagyrészt öröklött sémákon alapulnak, különböző képességek és készségek sajátos szerveződése. 
Nagy József (2007. 27. o.) a kompetenciát komponensrendszernek, a személyiség motívum- és tudásrendszerének tekinti, „az aktivitás, a döntés és kivitelezés egységes pszichikus feltétele, eszköze; a motívum és a tudás átfogó funkcionális rendszere”. 
Rose-Krasnor (1997) szerint a kompetencia a viselkedések eredményeként az emberi interakciók hatékonyságát biztosítja, sajátos szociális, érzelmi és kognitív képességekből, viselkedésekből és motivációkból áll, amelyek elsődlegesen az egyéntől függnek. 
Meichenbaum, Butler és Gruson (1981) szerint a kompetencia fő alkotórészei a következők: (1) megfigyelhető viselkedés; (2) kognitív folyamatok; (3) kognitív struktúrák. A megfigyelhető viselkedés az egyénnek a társas helyzetben megnyilvánuló verbális és nem verbális cselekedeteit jelzi, a kognitív folyamatok azon gondolatok és képzetek, amelyek megelőzik, kísérik vagy követik a megfigyelhető viselkedést, a kognitív struktúrák fogalma pedig az egyén jelentéshálójára utal, szerepe a viselkedés motivációja és irányítása.  
Dubois (1993), valamint Lucia és Lepsinger (1999) alapján a kompetencia gyűjtőfogalom annak megjelölésére, hogy ismereteinket, készségeinket, képességeinket, érzelmi viszonyulásunkat sikeresen tudjuk alkalmazni különböző helyzetekben, megfelelően működjünk adott státuszban és szerepben, jól mozgósítsuk érzelmi, attitűdbeli, kognitív és testi adottságainkat. 
Boyatzis (1982) és Fogg (1999) mindezt a munkára vonatkoztatva megállapítja, hogy a kompetencia a külső (környezeti, munkafeltételek) és a belső (személyiség) jellemzők, a sikeres, hatékony, eredményes munka feltételeinek egymásra hatása, kölcsönhatása. Alapvető fontosságú ez a kölcsönhatás abban, ahogyan az egyén észleli munkáját, viszonyul ahhoz, a külső és a belső környezet kölcsönhatását folyamatosan figyelembe véve végzi munkáját. Delemare Le Deist és Winterton (2005) szerint e kölcsönhatáson alapuló pszichikus rendszer egyes jellemzői sokáig megmaradnak (a személyiség állandósult tulajdonságaivá válnak), míg mások könnyebben, gyorsabban változnak, változtathatók.  

Kulcskompetenciák
A kulcskompetenciák a személyiség alaprendszerének legátfogóbb funkcionális rendszerei, motívum- és tudásrendszerek, ezek összetevői a különböző alapösszetevők (Nagy, 2010), fejlesztésük az iskolák kiemelt nevelési-oktatási feladatai közé tartozik. 
A nyelvi kulcskompetencia – az anyanyelv – az alaprendszer fogalmi szintű működését, valamint a személyiség fogalmi szintű aktivitását teszi lehetővé. E kulcskompetencia működése által lehetséges a többi kulcskompetencia fogalmi szintű működése. 
A kognitív kulcskompetenciák (tudásszerző, tudásfeltáró, gondolkodási, tanulási) átfedik egymást, tehát nemcsak külön-külön, hanem egymást segítve is működhetnek (például a tudásszerző működteti a gondolkodásit és tanulást is eredményezhet). 
A személyes (önvédő, önellátó, önismerő, önfejlesztő) és a szociális (kommunikatív, proszociális, együttélési, érdekérvényesítő) kulcskompetenciák a nyelvi kulcskompetencia mellett a kognitív kulcskompetenciák működésétől is jelentős mértékben függnek, illetve – feltételezve a területek közötti kétirányú interakciót – befolyásolják azok működését.
A kulcskompetenciák Nagy József-féle rendszere részben eltér az EU által 2004ben meghatározott nyolc kulcskompetenciától (key competences): anyanyelvi kommunikáció; idegen nyelvi kommunikáció; matematikai, természettudományi és technológiai; digitális; tanulás tanulása; személyközi és állampolgári; vállalkozói; kulturális (European Commission, 2004; Proposal…, 2005). Szintén részben más a Nemzeti alaptanterv (2012) által kijelölt kulcskompetenciák köre: anyanyelvi kommunikáció; idegen nyelvi kommunikáció; matematikai; természettudományos; digitális; hatékony, önálló tanulás; szociális és állampolgári; kezdeményezőképesség és vállalkozói; esztétikai-művészeti tudatosság és kifejezőkészség. Ugyanakkor akár a Nagy József-i rendszerről, akár az EU vagy a Nemzeti alaptanterv által megfogalmazott kulcskompetencia-listáról van szó, az elsajátításukkal, a hatékony és az egyre tudatosabb működésükkel és működtetésükkel kapcsolatos meggyőződés azonos: erre minden állampolgárnak szüksége van személyes boldogulása, önmegvalósítása, fejlődése, társadalmi beilleszkedése, foglalkoztatása, valamint a társadalom fejlődésének, pozitív irányú változásának érdekében (Nagy, 2010).  
A kulcskompetenciák rendszerét az Európai Parlament és a Tanács 2006 decemberében fogadta el. Magyarországon a Nemzeti alaptantervben a 2007-es módosítás részeként jelent meg először a nyolc kulcskompetenciát tartalmazó keretrendszer. Az Európai Parlament és a Tanács ajánlása az élethosszig tartó tanuláshoz szükséges kulcskompetenciákról (2005) alapján minden tagállam legfontosabb oktatásinevelési feladata, hogy az alapoktatás és a szakképzés végére a kulcskompetenciák magas szintű elsajátítása, működése legyen jellemző minden egyénre, valamint felkészítse őket arra, hogy ezeket a kompetenciákat az élethosszig tartó tanulás részeként egész életük során folyamatosan fejleszteniük, gondozniuk és frissíteniük kell.  

A fenti kivonat Dr. Budavári-Takács Ildikó és Dr. Kasik László szerzők (Budapest, 2013) által az Advocata Kft. megbízásából készített ÖNÉRTÉKELŐ ÉS EGYÉB ELJÁRÁSOK FEJLESZTÉSE AZ EGÉSZ ÉLETEN ÁT TARTÓ PÁLYAORIENTÁCIÓS TEVÉKENYSÉG TÁMOGATÁSÁRA (ÁLTALÁNOS ISKOLÁSOK, KÖZÉPISKOLÁSOK ÉS ÁLLÁSKERESŐK SZÁMÁRA) tananyag alapján került összeállításra.
 




